turjo4nis/wikipedia-bn-dump-20250701 huggingface dataset:
চিলেকোঠার সেপাই

চিলেকোঠার সেপাই  বাংলাদেশী কথাসাহিত্যিক আখতারুজ্জামান ইলিয়াস রচিত প্রথম উপন্যাস। ঊনসত্তরের গণঅভ্যুত্থানের প্রেক্ষাপটে রচিত এটি একটি মহাকাব্যিক উপন্যাস। স্বাধীনতার লক্ষ্যে গড়ে ওঠা বৃহত্তর আন্দোলনের জোয়ারে চিলেকোঠায় বাসকরা একজন সাধারণ মানুষের যোগ দিতে সক্ষম হওয়ার গল্প চিলেকোঠার সেপাই। এই উপন্যাসের জন্য তিনি ১৯৮৭ সালে আলাওল সাহিত্য পুরস্কার লাভ করেন।

প্রকাশনা
১৯৭৫ সালে দৈনিক সংবাদের সাহিত্যপাতায় চিলেকোঠার সেপাই ধারাবাহিকভাবে ছাপা হতে শুরু করে। যদিও তৎকালীন সরকার পরিবর্তনের কারণে অসমাপ্ত অবস্থায় উপন্যাসটির প্রকাশ বন্ধ করে দেয়। পরে ১৯৮১ সাল থেকে ১৯৮৩ সাল পর্যন্ত উপন্যাসটি সাপ্তাহিক রোববার পত্রিকায় ধারাবাহিকভাবে প্রকাশিত হয়। ১৯৮৬ সালের অক্টোবরে ঢাকার দি ইউনিভার্সিটি প্রেস লিমিটেড থেকে এটি প্রকাশিত হয়। বইটির উৎসর্গ করা ছিল ইলিয়াসের পিতা বি. এম. ইলিয়াসকে। ১৯৯৩ সালের আগস্টে বইটির দ্বিতীয় সংস্করণ প্রকাশিত হয়। সেবছরই জুন মাসে কলকাতার প্রতিভাস প্রকাশনী থেকে বইটির কলকাতা সংস্করণ বের করা হয়। ১৯৯৯ সালের মার্চ মাসে মাওলা ব্রাদার্স থেকে প্রকাশিত আখতারুজ্জামান ইলিয়াস রচনাসমগ্র-২ গ্রন্থেও উপন্যাসটি সংকলিত হয়।

প্রেক্ষাপট
১৯৬৯ সালের গণঅভ্যুত্থানের সময়ের প্রেক্ষাপটে রচিত উপন্যাস। ১৯৭১ সালের বাংলাদেশের স্বাধীনতা যুদ্ধের দুই বছর আগে বিপুল গণ-অসন্তোষের সৃষ্টি হয়েছিল। আখতারুজ্জামনের কাছে তা আগের যেকোনো আন্দোলনের চেয়ে বেশি গুরুত্বপূর্ণ ছিল। উপন্যাসের অন্যতম বৈশিষ্ট্য এর মনোবিশ্লেষণ। ঊনসত্তর সালের প্রবল গণঅভ্যুত্থানের যারা প্রধান শক্তি ছিল, সেই শ্রমজীবী জনসাধারণ কীভাবে আন্দোলন-পরবর্তী সময়টিতে প্রতারিত এবং বঞ্চিত হলো, বামপন্থীদের দোদুল্যমানতা আর ভাঙনের ফলে, জাতীয় মুক্তির আকাঙ্ক্ষাকে যথাযথভাবে ধারণ করতে না পারার ফলে অজস্র রক্তপাতের পরও রাজনীতির ময়দান থেকে তাদের পশ্চাদপসরণ ঘটলো, আওয়ামী লীগ প্রধান শক্তি হয়ে উঠলো, উপন্যাসটির উপজীব্য সেই ঐতিহাসিক সময়টুকুই। ১৯৮৬ খ্রিষ্টাব্দে গ্রন্থাকারে প্রকাশিত হয়। এর অভিনব কাঠামো এবং নতুন ভাষাভঙ্গি পরবর্তী প্রজন্মের নতুন লেখকদের বিশেষভাবে অনুপ্রাণিত ও প্রভাবান্বিত করে যার উল্লেখযোগ্য উদাহরণ শহিদুল জহির।

কাহিনীসংক্ষেপ
আপাতদৃষ্টিতে ওসমান এই উপন্যাসের প্রধান চরিত্র ওসমান গণি ওরফে রঞ্জু, যে একজন ছোটোখাটো সরকারি চাকুরে। অন্যদিক থেকে চিন্তা করলে এর প্রধান চরিত্র বলা যায় হাডডি খিজির, যে কিনা ওসমানের বাড়িওয়ালার ভাগনের গ্যারেজ দেখাশোনা করে। এই দুটি সম্পূর্ণ ভিন্ন মাত্রা ও স্তরের চরিত্রই উপন্যাসটিকে টেনে নিয়ে গেছে ঊনসত্তরের উত্তাল সময়ের ভেতর দিয়ে। আরেকটি গুরুত্ববহ চরিত্র আনোয়ার, যে মূলত একজন বামপন্থী কর্মী। ঊনসত্তরের এই টালমাটাল বিক্ষুব্ধ সময়েই সে ঘটনাক্রমে যায় তার গ্রামের বাড়িতে, যেখানে সে জনৈক গ্রাম্য জোতদার খয়বার গাজীর শোষণ ও অত্যাচার এবং সেটিকে কেন্দ্র করে সৃষ্ট তীব্র জনরোষ প্রত্যক্ষ করে। উপন্যাসের কাহিনীকে পূর্ণতা দিতেই উঠে আসে দরিদ্র যুবক চেংটু কিংবা করমালি, যারা খয়বার গাজীর বিরুদ্ধে মাথা তুলে দাঁড়াবার ধৃষ্টতা দেখায়। অন্যদিকে স্বাভাবিক নিয়মেই গতি পায় ওসমানের অবদমিত কামনা, রেস্তোরাঁর আড্ডায় চায়ের কাপে তুমুল ঝড়, হাডডি খিজির ও তার পারিপার্শ্বিক নিম্নবিত্ত চরিত্রগুলোর চিরাচরিত জীবনযাপন; আর এই সবকিছুকে ছাপিয়ে উপন্যাসটি হয়ে ওঠে ওই বিক্ষুব্ধ কালের এক মহাকাব্যিক আখ্যান।

তথ্যসূত্র

বহিঃসংযোগ
 চিলেকোঠার সেপাই দি ইউনিভার্সিটি প্রেস লিমিটেডে

১৯৮৬-এর বই
১৯৮৬-এর উপন্যাস
১৯৮৬-এর বাংলাদেশি উপন্যাস
বাংলা ভাষার উপন্যাস
বাংলা ভাষার বাংলাদেশী উপন্যাস
ঊনসত্তরের গণঅভ্যুত্থান
দি ইউনিভার্সিটি প্রেস লিমিটেডের বই
আখতারুজ্জামান ইলিয়াসের উপন্যাস
তাঁত

তাঁত হচ্ছে এক ধরনের যন্ত্র যা দিয়ে তুলা বা তুলা হতে উৎপন্ন সুতা থেকে কাপড় বানানো যায়। তাঁত বিভিন্ন রকমের হতে পারে । খুব ছোট আকারের হাতে বহন যোগ্য তাঁত থেকে শুরু করে বিশাল আকৃতির স্থির তাঁত দেখা যায়। 
আধুনিক বস্ত্র কারখানা গুলোতে স্বয়ংক্রিয় তাঁত ব্যবহার করা হয়ে থাকে।

সাধারণত তাঁত নামক যন্ত্রটিতে সুতা কুণ্ডলী আকারে টানটান করে ঢুকিয়ে দেয়া থাকে । লম্বালম্বি সুতাগুলিকে টানা এবং আড়াআড়ি সুতাগুলিকে পোড়েন বলা হয়।  যখন তাঁত চালু করা হয় তখন 
নির্দিষ্ট সাজ অনুসারে সুতা টেনে নেয়া হয় এবং সেলাই করা হয়। তাঁতের আকার এবং এর ভেতরের কলা কৌশল বিভিন্ন রকমের হতে পারে।
বাংলা তাঁত যন্ত্রে ঝোলানো হাতল টেনে সুতো জড়ানো মাকু(spindle) আড়াআড়ি ছোটানো হয়। মাকু ছাড়াও তাঁতযন্ত্রের অন্যান্য প্রধান অঙ্গগুলি হল - শানা, দক্তি ও নরাজ । শানার কাজ হল টানা সুতার খেইগুলিকে পরস্পর পাশাপাশি নিজ নিজ স্থানে রেখে টানাকে নির্দিষ্ট প্রস্থ বরাবর ছড়িয়ে রাখা। শানার সাহায্যেই কাপড় বোনার সময় প্রত্যেকটি পোড়েনকে ঘা দিয়ে পরপর বসানো হয়। শানাকে শক্ত করে রাখার কাঠামো হল দক্তি। একখানি ভারী ও সোজা চওড়া কাঠে নালী কেটে শানা বসানো হয় আর তার পাশ দিয়ে কাঠের উপর দিয়ে মাকু যাতায়াত করে। শানাটিকে ঠিক জায়গায় রাখার জন্য তার উপরে চাপা দেওয়ার জন্য যে নালা-কাটা কাঠ বসানো হয় তার নাম মুঠ-কাঠ। শানা ধরে রাখার এই দুখানি কাঠ একটি কাঠামোতে আটকে ঝুলিয়ে রাখা হয় । এই সমগ্র ব্যবস্থাযুক্ত যন্ত্রটির নাম দক্তি ।

শানায় গাঁথা আবশ্যকমত প্রস্থ অনুযায়ী টানাটিকে একটি গোলাকার কাঠের উপর জড়িয়ে রাখা হয়, একে বলে টানার নরাজ । আর তাঁতি যেখানে বসে তাঁত বোনে , সেখানে তার কোলেও একটী নরাজ থাকে- তার নাম কোল-নরাজ । টানার নরাজের কাজ হল টানার সুতাকে টেনে ধরে রাখা আর কোল-নরাজের কাজ হল কাপড় বোনার পর কাপড়কে গুটিয়ে রাখা ।

"তাঁত বোনা" শব্দ কটি এসেছে "তন্তু বয়ন" থেকে। তাঁত বোনা যার পেশা সে হল তন্তুবায় বা তাঁতী। আর এই তাঁতের উপর যারা বিশেষ কৌশল প্রয়োগ করে তাদেরকে ফেব্রিক ইঞ্জিনিয়ার বলা হয়।

তথ্যসূত্র 

তাঁত শিল্প
বয়নকৃত উপাদান
মিশরীয় উদ্ভাবন
যন্ত্র
বস্ত্রশিল্প
শিলাইদহ

শিলাইদহ গ্রাম বাংলাদেশের দক্ষিণ-পশ্চিমাঞ্চলের কুষ্টিয়া জেলার কুমারখালী উপজেলার শিলাইদহ ইউনিয়নে অবস্থিত একটি পর্যটন গ্রাম-এলাকা। এখানে কবি রবীন্দ্রনাথ ঠাকুর এর স্মৃতি বিজড়িত কুঠিবাড়ি অবস্থিত। এছাড়াও বিরাহিমপুর জমিদারির সদর কাচারিও এখানে অবস্থিত। এই গ্রামের পাশ দিয়ে বয়ে গেছে পদ্মা নদী, নদীর ওপারে পাবনা জেলা অবস্থিত। এছাড়াও এখানে শিলাইদহ নৌকা ঘাট, শিলাইদহ কাঠের বাড়ি প্রভৃতি দর্শনীয় স্থান রয়েছে।

ইতিহাস 
শিলাইদহ গ্রামের নাম পূর্বে খোরশেদপুর নামে পরিচিত ছিল। ১৮৫০ সালের দিকে জোঁড়াসাঁকোর ঠাকুর পরিবার এই গ্রামটি কিনে নেওয়ার আগে এখানে একটি নীলকুঠি ছিল। শেলী নামের একজন নীলকর এটি নির্মাণ করেছিলেন বলে প্রচলিত আছে। গ্রাম ঘেঁষে চলা গড়াই এবং পদ্মা নদীর মিলিত প্রবাহের ফলে সৃষ্ট গভীর একটি ‘দহ’ (ঘূর্ণিস্রোত) থেকে গ্রামটি শেলী-দহ নামে পরিচিতি লাভ করে। এরপরে কালের বিবর্তনে সহজ প্রতিবর্নী শিলাইদহ নামকরণ পায়। ১৮০৭ সালে রামলোচন ঠাকুরের থেকে রবীন্দ্রনাথের পিতামহ দ্বারকানাথ ঠাকুর এই অঞ্চলের জমিদারির মালিক হন। রবীন্দ্রনাথ ঠাকুর জমিদারি দেখাশোনার জন্য ১৮৮৯ সালের নভেম্বর মাসে সর্বপ্রথম এই গ্রামে আসেন।

দর্শনীয় স্থান

শিলাইদহ কুঠিবাড়ি 
কুষ্টিয়া জেলার কুমারখালী উপজেলার একটি গ্রাম শিলাইদহ। পদ্মা নদীর কোল ঘেঁষে গ্রামটির পূর্ব নাম কসবা। রবীন্দ্রনাথের পিতামহ প্রিন্স দ্বারকানাথ ঠাকুর ১৮০৭ সালে এ অঞ্চলের জমিদারি পান। পরবর্তিতে ১৮৮৯ সালে রবীন্দ্রনাথ ঠাকুর এখানে জমিদার হয়ে আসেন। এখানে তিনি ১৯০১ সাল পর্যন্ত জমিদারী পরিচালনা করেন। এ সময় এখানে বসেই তিনি রচনা করেন তার বিখ্যাত গ্রন্থ সোনার তরী, চিত্রা, চৈতালী, ইত্যাদি, গীতাঞ্জলী কাব্যের অনুবাদ কাজও শুরু করেন। এখানে রবীন্দ্রনাথের সাথে দেখা করতে এসেছেন জগদীশ চন্দ্র বসু, দ্বিজেন্দ্রলাল রায়, প্রমথ চৌধুরী সহ আরো অনেকে।

শিলাইদহ নৌকা ঘাট 
শিলাইদহ নৌকাঘাট এই গ্রামের অন্যতম গুরুত্বপূর্ণ স্থান, এই নৌকা ঘাটের মাধ্যমে কুষ্টিয়া শহর থেকে পাবনা শহরের যোগাযোগ স্থাপন হয়েছে। এই নৌকাঘাটটি গ্রামটি একটি বানিজ্যিক এলাকায় পরিণত করেছে। এছাড়াও নানা পর্যটক ও দর্শনার্থী এখানে পদ্মা নদীতে ঘুরতে আসেন।

শিলাইদহ কাঠের বাড়ি 
এই গ্রামের আব্দুর রশীদ জোয়ার্দার নামে এক ব্যক্তি পাঁচতলা বিশিষ্ট দৃষ্টিনন্দিত এক কাঠের বাড়ি নির্মাণ করেছে, এই কাঠের বাড়ি দেখতে বহু মানুষ ভিড় করছে। বাড়ি শিলাইদহের রবীন্দ্র কুঠিবাড়ির কাছেই ১২ শতক জায়গার ওপর দুই বছরের চেষ্টা করে পঞ্চাশ লাখ টাকা ব্যয়ে বাড়িটি নির্মাণ করা হয়েছে। বাড়িটি নির্মাণে ব্যবহার করা হয়েছে মেহগনি, শাল, কেরোসিন ও তালগাছের কাঠ। ২০১৯ সালে দর্শনার্থীদের জন্য খুলে দেওয়া হয়েছে সকাল ৮টা থেকে বিকাল ৫টা পর্যন্ত। বাড়িটির উচ্চতা ৩৫ ফুট।

অর্থনীতি ও পর্যটন কেন্দ্র 
শিলাইদহ গ্রামটি কুষ্টিয়ার মধ্যে নানা কারণে উল্লেখযোগ্য একটি গ্রাম। দুই জেলার মধ্যে নদীপথে যোগাযোগের কারণে বানিজ্যিকভাবে গুরুত্বপূর্ণ একটি গ্রাম হয়ে উঠেছে। এবং রবীন্দ্র কুঠিবাড়ি, নৌকা ঘাট, কাঠের বাড়ি প্রভৃতি কারণে গ্রামটি পর্যটন কেন্দ্র হয়ে উঠেছে।

চিত্রশালা

আরও দেখুন
 শিলাইদহ কুঠিবাড়ি
 শিলাইদহ কাছারি বাড়ি 
 ছেউড়িয়া
 লালন শাহের মাজার
 মহিষকুন্ডি

তথ্যসূত্র

বহিঃসংযোগ
 বাংলাপিডিয়ায় শিলাইদহ কুঠিবাড়ি
 আর টিভিতে শিলাইদহ কাঠের বাড়ি
 

শিলাইদহ
কুষ্টিয়া জেলার পুরাতাত্ত্বিক স্থাপনা
কুষ্টিয়া জেলার দর্শনীয় স্থান
কুষ্টিয়া জেলার গ্রাম
বাংলাদেশের জাদুঘর
বাংলাদেশের গ্রাম
রিয়াদ

রিয়াদ (, , lit.: 'The Gardens'  Najdi pronunciation: ), পূর্বে হিসাবে পরিচিত হাজর আল-ইয়ামামাহ, সৌদি আরবের রাজধানী ও বৃহত্তম শহর। এটি নজদ অঞ্চলের আর-রিয়াদ প্রদেশের অংশ, এবং আরব উপদ্বীপের মধ্যভাগের মালভূমি অঞ্চলে অবস্থিত। এখানে প্রায় ৪২,৬০,০০০ মানুষের বসবাস রয়েছে, যা সারা দেশের মোট জনসংখ্যার ২০%। রিয়াদের অবস্থান হল ২৪°৪২'৪২" উত্তর অক্ষাংশ, ৪৬°৪৩'২৭" পূর্ব দ্রাঘিমাংশ। সৌদি আরবের রাজধানী রিয়াদ সমুদ্রপৃষ্ঠের ২৫০০ ফিট উপরে আরব উপদ্বীপের মধ্যস্থলে নাজদের গ্রেট চুনাপাথর মালভূমিতে অবস্থিত। রিয়াদ শহর রিয়াদ পৌরসভার ও রিয়াদ উন্নয়ন কর্তৃপক্ষের অধীনস্থ ১৭টি উপ পৌরসভায় বিভক্ত। এর প্রধান হলেন রিয়াদ প্রদেশের যুবরাজ তুর্কি বিন আব্দুল্লাহ বিন আব্দুল আজিজ। ঊষর মরুর মধ্যে অবস্থিত রিয়াদে কদাচিৎ বৃষ্টিপাত হয়। ৫টি বাঁধে বৃষ্টির পানি ধরে রাখা হয়। এছাড়া রয়েছে ৯৬টি কূপ, এবং ২৯০ মাইল (৪৬৭ কিমি) পাইপলাইন, যার মাধ্যমে পারস্য উপসাগরের লবণ-মুক্তকরণ কেন্দ্র হতে বিপুল পরিমাণে পানি নিয়ে আসা হয়।

নাম 
আরবিতে রিয়াদের আক্ষরিক অর্থ বাগানসমূহ।

ইতিহাস 
১৯০২ সালে যুবক আব্দুল আজিজ রিয়াদের নিয়ন্ত্রণ গ্রহণের পর লোহিত সাগর পর্যন্ত বিস্তৃত আরব উপদ্বীপের বিশাল অঞ্চলের ওপর ক্রমান্বয়ে আধিপত্য প্রতিষ্ঠার ভিত্তি হিসেবে রিয়াদকে তিনি ব্যবহার করেন। এই অঞ্চল ১৯৩২ সালে সৌদি আরবীয় রাজতন্ত্র হিসেবে প্রতিষ্ঠা পায়। বর্তমানে রিয়াদ অত্যাধুনিক স্থাপত্য ও আধুনিক শহুরে অবকাঠামোসমৃদ্ধ একটা ব্যস্ত মহানগরী। আরব উপদ্বীপে হজ্জযাত্রীদের চলার পথে একটা প্রাক্তণ ব্যবসা কেন্দ্র হিসেবে রিয়াদ কয়েক শতাব্দী যাবত মানুষের প্রধান আকর্ষণ ছিল।

প্রতিষ্ঠান 
রিয়াদে দুইটি বিশ্ববিদ্যালয় আছে, সিটিজ কিং সৌদ ও ইমাম মোহাম্মদ বিন সৌদ ইসলামিক বিশ্ববিদ্যালয়। এছাড়াও আছে সেনা ও নিরাপত্তা মহাবিদ্যালয়। এছাড়াও রিয়াদ শহরে আছে তথ্য, সাংস্কৃতিক তথ্য এবং সাংস্কৃতিক কেন্দ্র, খেলাধুলার সুযোগ ও স্টেডিয়াম, পাঠাগার কেন্দ্র এবং জন পাঠাগার।

আবহাওয়া 
রিয়াদের আবহাওয়া গরমকালে মহাদেশীয়, গরম এবং শুষ্ক আবার শীতকালে মৃদুভাবাপন্ন। গরমে তাপমাত্রা ৪০ ডিগ্রী থেকে ৪৭ ডিগ্রী সে. আবার শীতের সময় তাপমাত্রা হিমাঙ্কের নিচে নেমে যায়। আদ্রতা গড়ে ৩৫%। নভেম্বর ও মে মাসে খুব সামান্য বৃষ্টি হয়। শীতকালে বাতাস শান্ত থাকে আবার গরমের সময় উত্তরের ধুলিময় ও ঝড়ো হাওয়া বয়।

বিমানবন্দর 
শহরের ৩৫ কি.মি. উত্তরে অবস্থিত বাদশাহ খালিদ আন্তর্জাতিক বিমানবন্দর রিয়াদ শহরের একমাত্র আন্তর্জাতিক বিমানবন্দর।

জনসংখ্যা 

*আনুমানিক

১৯৭৪ থেকে ১৯৯২ এর মধ্যে রিয়াদ শহরের গড় বৃদ্ধির হার ৮.২% প্রতি বছর।

দর্শনীয় স্থান সমূহ 
 দিরা স্কোয়ার
 মাসমাক দুর্গ
 প্রত্নতাত্ত্বিক ও নৃ-তত্ত্ব যাদুঘর
 মুরাব্বা প্রাসাদ

তথ্যসূত্র 

সৌদি আরবের শহর
এশিয়ার রাজধানী
সৌদি আরবের প্রাদেশিক রাজধানী
ঢাকা স্টক এক্সচেঞ্জ

ঢাকা স্টক এক্সচেঞ্জ বা ডিএসই বাংলাদেশের প্রধান ও প্রথম শেয়ার বাজার। দ্বিতীয় শেয়ার বাজার হচ্ছে চট্টগ্রাম স্টক এক্সচেঞ্জ। ডিএসই-এর প্রধান কার্যালয় ঢাকার নিকুঞ্জ এলাকায় অবস্থিত। ১৯৫৪ সালে এটি গঠিত হয়। ১৮ আগস্ট, ২০১০ তারিখ পর্যন্ত এতে ৭৫০টিরও অধিক তালিকাভূক্ত প্রতিষ্ঠান সম্মিলিতভাবে পুঁজি বাজারে ৫০.২৮ বিলিয়ন মার্কিন ডলার বিনিয়োগ করে।

ইতিহাস 
১৯৫২ সালে তৎকালীন পাকিস্তান সরকার তৎকালীন পশ্চিম পাকিস্তানে প্রথম বারের মত স্টক এক্সচেঞ্জের প্রয়োজনীয়তা উপলব্ধি করে। সেইসময়কার বাস্তবতায় এই অঞ্চলের একমাত্র স্টক এক্সচেঞ্জ হিসাবে কলকাতা স্টক এক্সচেঞ্জ “পাকিস্তানি” ব্যবসার জন্য শেয়ার এবং সিকিউরিটি লেনদেন নিষিদ্ধ ঘোষণা করলে পাকিস্তানের প্রাদেশিক বাণিজ্য পরামর্শক পরিষদকে একটি স্টক এক্সচেঞ্জ স্থাপনের জন্য প্রয়োজনীয় নীতিমালা নির্ধারণ করার দায়িত্ব দেয়া হয়। বিভিন্ন ধাপ পেরিয়ে অনেক পরিবর্তনের মধ্য দিয়ে ১৯৫৯ সালে ঢাকা স্টক এক্সচেঞ্জ তার ৯/ফ মতিঝিল বাণিজ্যিক এলাকার ঠিকানায় স্থান পায়। ২০১৯ সালে প্রধান কার্যালয় ঢাকার নিকুঞ্জ এলাকায় স্থানান্তরিত হয়।

নিয়ন্ত্রণ 
ঢাকা স্টক এক্সচেঞ্জ (ডি এস ই) “পাবলিক লিমিটেড কোম্পানি” হিসাবে নিবন্ধিত। ঢাকা স্টক এক্সচেঞ্জ “আর্টিকেলস অফ রুলস এন্ড রেগুলেশন্স এন্ড বাই-লজ”, “সিকিউরিটিজ এবং এক্সচেঞ্জ অধ্যাদেশ ১৯৬৯”, “কোম্পানীজ আইন ১৯৯৪” এবং “সিকিউরিটিজ এবং এক্সচেঞ্জ কমিশন আইন ১৯৯৩” দ্বারা শাসিত হয়ে থাকে।

কার্যাবলী 
 ব্যবসায় প্রতিষ্ঠানসমূহের নথিভুক্তিকরণ
 নথিভূক্ত সিকিউরিটিজের নিয়ন্ত্রিত বাণিজ্য
 বাণিজ্য সমঝোতা
 বিনিময় নিয়ন্ত্রণ
 বাজার পর্যালোচনা

তথ্যসূত্র

বহিঃসংযোগ 
 ঢাকা স্টক এক্সচেঞ্জ এর অফিসিয়াল ওয়েবসাইট
 

বাংলাদেশের অর্থনীতি
এশিয়ার স্টক এক্সচেঞ্জ
পাকিস্তানের প্রাক্তন স্টক এক্সচেঞ্জ
ঢাকার অর্থনীতি
১৯৫৪-এ পূর্ব পাকিস্তানে প্রতিষ্ঠিত
বাংলাদেশের স্টক এক্সচেঞ্জ
খালেদ মাসুদ পাইলট

খালেদ মাসুদ, যিনি সাধারণত খালেদ মাসুদ পাইলট নামে পরিচিত (; জন্ম: ৮ ফেব্রুয়ারি ১৯৭৬) একজন প্রাক্তন বাংলাদেশি ক্রিকেটার এবং টেস্ট ও ওয়ানডে দলের অধিনায়ক। তিনি একজন উইকেটকিপার এবং মধ্যক্রমের ব্যাটসম্যান ছিলেন। ১৯৯৫ থেকে ২০০৭ সাল পর্যন্ত তিনি জাতীয় দলের নিয়মিত সদস্য ছিলেন। বাংলাদেশি কোচ ডেভ হোয়াটমোর তাকে "এশিয়ার সেরা উইকেটকিপার" হিসেবে অভিহিত করেছিলেন। তিনি বাংলাদেশের প্রথম ওয়ানডে হ্যাটট্রিকে গুরুত্বপূর্ণ ভূমিকা পালন করেন। ২০০৮ সালে আন্তর্জাতিক ক্রিকেট থেকে অবসর নেওয়ার পর, তিনি রাজশাহী বিভাগ দলের অধিনায়ক হিসেবে ঘরোয়া ক্রিকেট খেলতে থাকেন। ২০১১ সালে তার দলকে শিরোপা জেতানোর পর তিনি ঘরোয়া ক্রিকেট থেকে অবসরের ঘোষণা দেন।

ব্যক্তিগত জীবন  
তার পিতা শামসু ছিলেন ১৯৭০-এর দশকের একজন খ্যাতনামা বাংলাদেশি ফুটবলার। তিনি একজন স্ট্রাইকার হিসেবে কাজী সালাউদ্দিন এর সাথে জুটি গড়ে আবাহনী ক্রীড়া চক্রকে ১৯৭৭ সালে ঢাকা লীগ শিরোপা জেতাতে সাহায্য করেন।

খালেদ মাসুদ ২০১৯ সালে নিউজিল্যান্ড সফরের জন্য বাংলাদেশ দলের ম্যানেজার হিসেবে নির্বাচিত হন।

শুরুর দিনগুলো  
মাসুদ ১৯৯৩ সালে বাংলাদেশ অনূর্ধ্ব-১৯ দলে খেলা শুরু করেন। উইকেটকিপার হওয়ার পাশাপাশি তিনি  সাধারণত ৩ নম্বরে গুরুত্বপূর্ণ ব্যাটিং দায়িত্ব পালন করতেন। মাত্র দুই বছরের মধ্যে তিনি জাতীয় দলে জায়গা পান এবং ১৯৯৫ সালের ফেব্রুয়ারিতে ইংল্যান্ড 'এ' দলের বিপক্ষে খেলেন। একই বছরের শেষের দিকে তিনি শারজাহতে ওয়ানডে অভিষেক করেন।

আন্তর্জাতিক ক্যারিয়ার

টেস্ট ক্রিকেট  
২০০০ সালের নভেম্বরে ভারতের বিপক্ষে ঐতিহাসিক ম্যাচে অভিষেকের সময় ব্যাট হাতে ৩২ এবং অপরাজিত ২১ রান করে তিনি নজর কাড়েন। তবে তার সবচেয়ে স্মরণীয় টেস্ট মুহূর্ত আসে ২০০৪ সালের মে মাসে ওয়েস্ট ইন্ডিজ সফরে। প্রথম ইনিংসে ৬৪ রানের লিড নেওয়ার পর, বাংলাদেশ দল দ্বিতীয় ইনিংসে মাত্র ১২৩ রানে ৭ উইকেট হারিয়ে ফেলে। সেসময় মাসুদ দলের হাল ধরেন এবং অপরাজিত ১০৩ রান করেন। তার সঙ্গে মোহাম্মদ রফিক এবং তাপস বৈশ্য গুরুত্বপূর্ণ ভূমিকা পালন করেন।

ওয়ানডে ক্রিকেট  
মাসুদ ১৯৯৭ সালের আইসিসি ট্রফিতে বিজয়ী বাংলাদেশ দলের গুরুত্বপূর্ণ সদস্য ছিলেন। সেখানে তিনি গড় রানসংখ্যায় দলের শীর্ষে ছিলেন। তিনি স্কটল্যান্ডের বিপক্ষে সেমিফাইনালে ৭০ রান করে আমিনুল ইসলামের সঙ্গে ১১৫ রানের জুটি গড়েন এবং ম্যাচ সেরা হন। ফাইনালে তার দ্রুতগতির ১৫* রানের ইনিংস বাংলাদেশের জয় নিশ্চিত করে।

২০০৭ বিশ্বকাপের দল থেকে বাদ পড়ার পর তিনি ২০০৮ সালে আন্তর্জাতিক ক্রিকেট থেকে অবসর গ্রহণ করেন।

তথ্যসূত্র

বহিঃসংযোগ 
 ক্রিকইনফো প্রোফাইল

বাংলাদেশী ক্রিকেটার
১৯৭৬-এ জন্ম
জীবিত ব্যক্তি
বাংলাদেশের টেস্ট ক্রিকেটার
বাংলাদেশ জাতীয় ক্রিকেট দলের অধিনায়ক
বাংলাদেশের একদিনের আন্তর্জাতিক ক্রিকেটার
২০শ শতাব্দীর বাংলাদেশী ক্রিকেটার
২১শ শতাব্দীর বাংলাদেশী ক্রিকেটার
বাংলাদেশী উইকেট-রক্ষক
রাজশাহী বিভাগের ক্রিকেটার
১৯৯৮ কমনওয়েলথ গেমসের ক্রিকেটার
১৯৯৯ ক্রিকেট বিশ্বকাপের ক্রিকেটার
২০০৩ ক্রিকেট বিশ্বকাপের ক্রিকেটার
কলাবাগান ক্রিকেট একাডেমির ক্রিকেটার
আবাহনী লিমিটেডের ক্রিকেটার
ভিক্টোরিয়া স্পোর্টিং ক্লাবের ক্রিকেটার
ঢাকা মেট্রোপলিশের ক্রিকেটার
বাংলাদেশী ক্রিকেট কোচ
জাতীয় ক্রীড়া পুরস্কার বিজয়ী
কমনওয়েলথ গেমসে বাংলাদেশের প্রতিযোগী
উইকেট-রক্ষক
রাজশাহী জেলার ব্যক্তি
রাজশাহী বিভাগ থেকে আগত ক্রিকেটার
২১শ শতাব্দীর বাংলাদেশী পুরুষ ক্রীড়াবিদ
২০শ শতাব্দীর বাংলাদেশী পুরুষ ক্রীড়াবিদ
ইয়াহু!

ইয়াহু বা ইয়াহু! ইনক. () একটি বৃহৎ ইন্টারনেট ভিত্তিক বাণিজ্য প্রতিষ্ঠান। মার্কিন যুক্তরাষ্ট্রের ক্যালিফোর্নিয়া অঙ্গরাজ্যের সানিভেল শহরে এর প্রধান কার্যালয় অবস্থিত। ডেভিড ফিলো ও জেরি ইয়াং ইয়াহু এর প্রতিষ্ঠাতা। ইয়াহু'র রয়েছে ওয়েবসাইট, সার্চইঞ্জিন, ইয়াহু ডিকশেনারী, ইয়াহু! মেইল, ইয়াহু নিউজ, ইয়াহু গ্রুপ, ইয়াহু এন্সার, অ্যাডভার্টাইজমেন্ট, অনলাইন ম্যাপ, ইয়াহু ভিডিও, সোশ্যাল মিডিয়া সেবা ইত্যাদি। ইয়াহু যুক্তরাষ্ট্রের অন্যতম বড় ওয়েবসাইট। ১৯৯৪ সালের জানুয়ারি মাসে ইয়াহু চালু হলেই ইনকর্পোরেটেড হয় ১৯৯৫ সালের ১ মার্চ। ২০০৯ সালের ১৩ জানুয়ারি ইয়াহু ক্যারল বার্টজকে নিয়োগ দেয় প্রধান নির্বাহী কর্মকর্তা এবং পরিচালনা বোর্ডের সদস্য হিসেবে। ২০১১ সালের ৬ সেপ্টেম্বর বার্টজকে প্রধান নির্বাহীর পদ থেকে অপসারন করা হয় এবং টিম মর্সকে অস্থায়ীভাবে এ পদটি দেয়া হয়।  ৪ই জানুয়ারি ২০১২ সালে পেপালের সাবেক প্রেসিডেন্ট স্কট থম্পসনকে নতুন প্রধান নির্বাহীর পদে নিযুক্ত করা হয়।।

সংবাদ সংস্থাগুলো তথ্য অনুসারে ইয়াহুর নিয়মিত ব্যবহারকারী প্রায় ৭০০ মিলিয়ন।  ইয়াহু দাবি করে "প্রতি মাসে প্রায় ৫ কোটি মানুষ ৩০টি ভাষায় ইয়াহু ব্যবহার করে।

আরো দেখুন 
 গুগল

তথ্যসূত্র

বহিঃসংযোগ 
 ইয়াহু ওয়েব পোর্টাল

 
মার্কিন যুক্তরাষ্ট্রে সদর দফতর বহুজাতিক কোম্পানি
মার্কিন যুক্তরাষ্ট্রের ইন্টারনেট কোম্পানি
ওয়েব প্রবেশদ্বার
মার্কিন যুক্তরাষ্ট্রের ব্যবসা প্রতিষ্ঠান
১৯৯৪-এ প্রতিষ্ঠিত ইন্টারনেট সম্পত্তি
২০১৭-এর অধিগ্রহণ ও একত্রীকরণ
মার্কিন যুক্তরাষ্ট্রের সফটওয়্যার কোম্পানি
সান ফ্রান্সিসকো উপসাগরীয় অঞ্চল ভিত্তিক প্রযুক্তি কোম্পানি
অ্যান্ড্রু ওয়াইলস

স্যার অ্যান্ড্রু জন ওয়াইলস (ওবিই, ফেলো,রয়েল সোসাইটি, ) (জন্ম ১১ই এপ্রিল, ১৯৫৩) ইংরেজ গণিতবিদ। ১৯৯৫ সালে তিনি সাড়ে তিনশো বছরেরও অধিক পুরাতন ফের্মার শেষ উপপাদ্য প্রমাণ করে গণিতশাস্ত্রের সবচেয়ে বিখ্যাত ধাঁধার সমাধান করে ফেলেন। এতে গণিতের গণ্ডির বাইরেও বহির্বিশ্বে তিনি প্রসিদ্ধি লাভ করেন।

তথ্যসূত্র 

১৯৫৩-এ জন্ম
ইংরেজ গণিতবিদ
কপলি পদক বিজয়ী
কেমব্রিজের ব্যক্তি
ডি মর্গান পদক বিজয়ী
ব্রিটিশ গণিতবিদ
জীবিত ব্যক্তি
রয়েল সোসাইটির সভ্য
মার্কিন ফিলোসফিক্যাল সোসাইটির সদস্য
ফরাসি বিজ্ঞান একাডেমির সদস্য
প্রিন্সটন বিশ্ববিদ্যালয়ের শিক্ষক
রয়েল পদক বিজয়ী
লেসলি ভ্যালিয়ান্ট

লেইসলী গ্যাব্রিয়েল ভ্যালিয়েন্ট (জন্ম: ২৮ মার্চ, ১৯৪৯) একজন খ্যাতিমান কম্পিউটার বিজ্ঞানী ও হার্ভার্ড বিশ্ববিদ্যালয়ের অধ্যাপক। তিনি তাত্ত্বিক কম্পিউটার বিজ্ঞানের উপরে কাজ করে থাকেন। কাজের স্বীকৃতি স্বরূপ তিনি বিভিন্ন পুরস্কারের পাশাপাশি ২০১০ সালের এসিএম প্রদত্ত টুরিং পুরস্কার পান।

জীবনী 
তিনি কেমব্রিজ বিশ্ববিদ্যালয়ের কিংস কলেজ, ইম্পেরিয়াল কলেজ লন্ডনে পড়াশোনা করেন। তিনি ১৯৭৪ সালে ওয়ারউইক বিশ্ববিদ্যালয় থেকে পিএইচডি ডিগ্রি লাভ করেন। তিনি ১৯৮২ সালে হার্ভার্ড বিশ্ববিদ্যালয় এ শিক্ষকতা শুরু করেন। হার্ভার্ডে যোগদানের পূর্বে তিনি কার্নেগী মেলন ইউনিভার্সিটি, লীডস বিশ্ববিদ্যালয় ও এডিনবরা বিশ্ববিদ্যালয় এ শিক্ষকতা করেন।

কর্মজীবন

গবেষণা

পুরস্কার ও সম্মাননা 
 ২০১০ সালের এসিএম প্রদত্ত টুরিং পুরস্কার বিজয়ী

তথ্যসূত্র

বহিঃসংযোগ 
 
 DBLP:Leslie G. Valiant publications in DBLP

১৯৪৯-এ জন্ম
ইংরেজ কম্পিউটার বিজ্ঞানী
টুরিং পুরস্কার বিজয়ী
জীবিত ব্যক্তি
হার্ভার্ড বিশ্ববিদ্যালয়ের শিক্ষক
কার্নেগী মেলন বিশ্ববিদ্যালয়ের শিক্ষক
কানুথ প্রাইজ বিজয়ী
মার্কিন যুক্তরাষ্ট্রের জাতীয় বিজ্ঞান অ্যাকাডেমির সদস্য
ব্রিটিশ কম্পিউটার বিজ্ঞানী
এডিনবরা বিশ্ববিদ্যালয়ের শিক্ষক
রয়েল সোসাইটির সভ্য
দাঁত

দাঁত মেরুদণ্ডী প্রাণীদের মুখে অবস্থিত একটি অঙ্গ। এটি খাদ্য চর্বণ ও কর্তনের (কাটা) কাজে ব্যবহৃত হয়। অধিকাংশ প্রাণীর দেহে দাঁতই হচ্ছে কঠিনতম অঙ্গ।

দাঁতের প্রকারভেদ 
 কর্তন দাঁত: একজন প্রাপ্তবয়স্ক ব্যক্তির মাড়ির দাঁতে ৮টি কর্তন দাঁত থাকে, যা খাদ্যকে কাটতে ব্যবহৃত হয়৷ 
 ছেদন দাঁত: একজন প্রাপ্তবয়স্ক ব্যক্তির মাড়ির দাঁতে ৪টি ছেদন দাঁত থাকে। ছেদন দাঁত খাদ্যকে ছিড়তে ব্যবহৃত হয়৷ 
 অগ্রপেষণ দাঁত: একজন প্রাপ্তবয়স্ক ব্যক্তির মাড়ির দাঁতে ৮টি অগ্রপেষণ দাঁত থাকে, যা পেষণ এবং চর্বণে ব্যবহৃত হয়৷ 
 পেষণ দাঁত: প্রাপ্তবয়স্কদের ৮টি পেষণ দাঁত থাকে,  যা খাদ্যবস্তু চর্বণ এবং পেষণ করে। 
 আক্কেল দাঁত: মাড়ির পেছনে অবস্থিত, এর সংখ্যা ০-৪টি।

দাঁতের অংশ 

 মুকুট : এটি দাঁতের সেই অংশ যা মাড়ির ওপরে থাকে এবং আমরা দেখতে পাই। 
 মূল: এটি দাঁতের সেই অংশ যা মাড়ি এবং হাড় দিয়ে আবৃত থাকে। দাঁতের শিকড়ের সংখ্যা এক থেকে চার পর্যন্ত হয়ে থাকে।

দাঁতের মুকুট ও মূলের সংযোগস্থলকে গ্রীবা বলা হয়। এটিও সাধারণত মাড়ি দিয়ে আবৃত থাকে।

দাঁতে উপস্থিত কলাসমূহ 
 এনামেল: এটি দাঁতের বাইরের শক্ত আবরণ, যা ক্যালসিয়াম ফস‌ফেট, ক্যালসিয়াম কার্বনেট এবং ক্যালসিয়াম ক্লোরাইড দ্বারা গঠিত।
 ডেন্টিন: এটি ভিতরের স্তর, যা দাঁতের অধিকাংশ স্থান জুড়ে বিদ্যমান।
 দন্তমজ্জা: এটি দাঁতের ভিতরের অংশ। এখানে স্নায়ু ও রক্তবাহী নালিকা বিদ্যমান।
 সিমেন্ট: এটি দাঁতের মূলের চারিদিকে অবস্থিত পাতলা স্তর। এটি এক ধরনের অস্থিসদৃশ আবরণ, যা দাঁতকে চোয়ালের সাথে সংযুক্ত করে রাখে।

এছাড়াও, দাঁতের সিমেন্ট ও চোয়ালের মাঝখানে যে সূক্ষ ফাঁকা থাকে, সেখানে অগণিত অতিসূক্ষ তন্তুসদৃশ লিগামেন্ট থাকে যাকে পেরিওডন্টাল টিস্যু বলে। দাঁতকে হাড়ের সাথে সংযুক্ত রাখাই এর প্রধান কাজ।

দাঁতের যত্ন 

মুখের সুস্থতা অনেকাংশেই মুখ পরিষ্কার রাখা সংক্রান্ত নিয়মিত চর্চার উপর নির্ভর করে। মুখ পরিষ্কার রাখার ফলে দাঁতের ক্ষয়রোগ, গিংগিভিটিজ, পিরিওডন্টাল রোগ, হ্যালিটোসিস বা মুখের দুর্গন্ধ এবং অন্যান্য দন্তজনিত সমস্যা থেকে ব্যক্তি রক্ষা পায়। পেশাদারী এবং ব্যক্তিগত - উভয় পর্যায়েই এ ধরনের সচেতনতা প্রয়োজন। সচেতনভাবে দাঁত ব্রাশ করার পাশাপাশি নিয়মিত দন্তচিকিৎসকের মাধ্যমে দাঁত পরিষ্কার করলে দাঁতের ক্যালকুলাস বা টারটার এবং দাঁতে অবস্থানরত ক্ষতিকর ব্যাকটেরিয়া দূরীভূত হয়। পেশাদারীভাবে দাঁতের পরিষ্কারের জন্য টুথ স্কেলিং করা হয়। এ পর্যায়ে বিভিন্ন ধরনের যন্ত্রপাতির প্রয়োগ দেখা যায়।

দাঁত পরিষ্কার রাখার উদ্দেশ্যই হচ্ছে দাঁতের আবরণে ও ফাঁকা জায়গায় অবস্থানরত ক্ষতিকর ব্যাকটেরিয়াকে দূরে রাখা।

স্বাস্থ্যপরিচর্যা বিষয়ক ব্যক্তিত্ব হিসেবে দন্তচিকিৎসকগণ পরামর্শ দেন যে,
 প্রতিদিন খাদ্য গ্রহণের পর সকালে কিংবা রাতে দু'বার নিয়মিতভাবে দাঁত ব্রাশ করতে হবে। এর ফলে দাঁতের গঠন সুন্দর এবং মজবুত হবে ও ক্ষতিকর ব্যাকটেরিয়ার হাত থেকে রক্ষা পাবে।
 প্রতি তিন মাস অন্তর টুথব্রাশ পরিবর্তন করতে হবে। সম্ভব হলে এর আগেই টুথব্রাশ পরিবর্তন করা যেতে পারে। 
 প্রতি ছয় মাস পরপর দন্তচিকিৎসকের সুপারিশ গ্রহণ করতে হবে।
 ফ্লুরাইডযুক্ত টুথপেস্ট বা মাউথওয়াশ ব্যবহার করা উচিত, যা দাঁতকে আরো সুরক্ষা করবে।

আরও দেখুন 
 টুথব্রাশ
 দাঁতন

তথ্যসূত্র

বহিঃসংযোগ 

 An article on the use of human tooth used as a neolithic pendant
 An overview of dental anatomy
 "Broke a tooth? Grow it back", University of Alberta
 Tooth eruption chart 

দন্তচিকিৎসা
প্রাণি শারীরস্থান
দাঁত
বাংলাদেশের মাছের তালিকা

বাংলাদেশের সীমানার ভেতরে চার শত প্রজাতির অধিক মাছ পাওয়া যায়। মাছের দিক দিয়ে বাংলাদেশ খুব সমৃদ্ধ। মাছ উৎপাদনেও বাংলাদেশ সামনের কাতারে অবস্থান করছে। মাছে ভাতে বাঙালি তাই নদী মাতৃক বাংলাদেশের চিরাচরিত প্রবাদ। প্রায় চার শতের অধিক নদী, অসংখ্য খাল, বিল, হাওর, বাওর, ডোবা, নালার বাংলাদেশে পাওয়া যায় নানা রং ও স্বাদের মাছ। আকার আকৃতিতে ও এরা যেমন বিচিত্র, নামগুলোও তেমনি নান্দনিক। বৌরাণী, গুলশা, তপসে, চিতল, কাকিলা, কই, শিং, পাবদা আরও কত কি!

বাংলাদেশে ২৬০ প্রজাতির স্বাদুপানির (মোহনাজলসহ) এবং ৪৭৫ প্রজাতির সামুদ্রিক মাছ দেখতে পাওয়া যায়। এছাড়াও ১২-এর অধিক প্রজাতির চাষকৃত বিদেশী মাছ চাষের জলাশয়ে এবং ৭০-এর অধিক জাতের বিদেশী বাহারী মাছ এ্যাকুয়ারিয়ামে পাওয়া যায়। আইইউসিএন (২০০৩) এর তথ্যানুসারে বাংলাদেশে স্বাদুপানির ৫৪ প্রজাতির মাছ হুমকির সম্মুখীন। এর মধ্যে ১২ প্রজাতির মাছ ভয়ঙ্কর বিপদাপন্ন এবং ২৮ প্রজাতির মাছ বিপদাপন্ন হিসেবে চিহ্নিত।

মৎস্য অধিদপ্তর (২০০৯) এর তথ্যানুসারে বাংলাদেশে জনপ্রতি বাৎসারিক মাছ গ্রহণের পরিমাণ ১৭.২৩ কেজি, মাছের বাৎসরিক চাহিদা ২৫.৯০ লক্ষ মেট্রিক টন, জনপ্রতি মাছের বাৎসরিক চাহিদা ১৮ কেজি, প্রলিজ আমিষ সরবরাহে অবদান ৫৮ শতাংশ। বাংলাদেশে মাছের মোট উৎপাদন ২৫ লক্ষ ৬৩ হাজার ২৯৬ মেট্রিক টন। যার মধ্যে অভ্যন্তরীণ উন্মুক্ত জলাশয় (আহরিত) থেকে আসে ১০,৬০,১৮১ মেট্রিক টন, অভ্যন্তরীণ বদ্ধ জলাশয় (চাষকৃত) থেকে আসে ১০,০৫,৫৪২ মেট্রিক টন এবং সমুদ্র থেকে আসে ৪,৯৭,৫৭৩ মেট্রিক টন।

বাংলাদেশের সংরক্ষিত মাছ

বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনের রক্ষিত বন্যপ্রাণীর তালিকার তফসিল ১ অনুযায়ী ২৫টি প্রজাতি এবং তফসিল ২ অনুযায়ী ২৭টি প্রজাতির, মোট ৫২ প্রজাতির মাছকে সংরক্ষিত ঘোষণা করা হয়েছে। অর্থাৎ আইন অনুসারে এই ৫২ প্রজাতির মাছ শিকার, বিক্রয় ও বিপণন বাংলাদেশের আইনে শাস্তিযোগ্য অপরাধ হিসেবে বিবেচিত।।

বাংলাদেশের স্বাদুপানির মাছ 

বাংলাদেশে স্বাদু পানির মৎস্য প্রজাতিসমূহের বিজ্ঞানভিত্তিক গবেষণা শুরু হয় ১৮২২ সালে। ২০০৫ সালে এ. কে. আতাউর রহমান বাংলাদেশের স্বাদুপানির মাছকে ৫৫টি পরিবারের অধীনে ১৫৪ গণের ২৬৫টি প্রজাতিকে তালিকাভুক্ত করেছিলেন যার ভেতরে কয়েক প্রজাতির সামুদ্রিক মাছও ছিলো। সর্বশেষ বাংলাদেশ এশিয়াটিক সোসাইটি কর্তৃক প্রকাশিত বাংলাদেশ উদ্ভিদ ও প্রাণী জ্ঞানকোষ-এর ২৩ নং খণ্ডে ১৭টি বর্গের অধীন ৬১টি পরিবারের ২৫১টি প্রজাতিকে স্বাদুপানির মাছ হিসেবে উল্লেখ করা হয়েছে।

বাংলাদেশের মাছ

তথ্যসূত্র

মাছের তালিকা
বাংলাদেশের মাছ
মাছ
দক্ষিণ এশিয়ার মাছ
চিতল

চিতল একটি চ্যাপ্টা দেহের মাছ। বৃহদাকার দেহের তুলনায় মাথা ছোট। ভারত ও বাংলাদেশের খালে বিলে নদীতে এটি সহজলভ্য। এরা দক্ষিণ ও দক্ষিণ-পূর্ব এশিয়ার মিঠাপানির আদি নিবাসী।  এদের মোট ছয়টি প্রজাতি হয়।

শ্রেণিবিন্যাস 
বৈজ্ঞানিক নাম Chitala chitala। মাছটিকে ইংরেজিতে Clown knifefish বলে। এটি Notopteridae পরিবার (family) এর অন্তর্গত। এটি ভারত ও বাংলাদেশের  স্থানীয় (Native) মাছ।

বাসস্থান 
এটি মিষ্টি জলের মাছ। সাধারণত নদী, খাল এবং বিলে পাওয়া যায়, পুকুরেও চাষ করা যায়।

চাষ পদ্ধতি 
মাছ এর চাষ পদ্ধতি খুব সহজ। এই মাছ মাংসাশী। তাই এর মিশ্র চাষে বিশেষ সতর্ক থাকতে হয়।

রন্ধনপ্রণালী 
বিশেষ করে চিতল মাছের মুইঠা, ভাপা, পাতুরি, দোপেয়াজা জনপ্রিয়।

তথ্যসূত্র

চিতল
নোটোপ্টেরিড